b'\n_START_ARTICLE_\nHistologia\n_START_PARAGRAPH_\nLa histologia (compost de les paraules gregues: \xe1\xbc\xb1\xcf\x83\xcf\x84\xcf\x8c\xcf\x82 "teixit", i -\xce\xbb\xce\xbf\xce\xb3\xce\xaf\xce\xb1 -logia) \xc3\xa9s l\'estudi de l\'anatomia microsc\xc3\xb2pica de les c\xc3\xa8l\xc2\xb7lules i dels teixits de plantes i animals. Es realitza examinant una fina llesca (secci\xc3\xb3) de teixit sota un microscopi \xc3\xb2ptic o un microscopi electr\xc3\xb2nic. La capacitat de visualitzar o identificar de manera diferencial les estructures microsc\xc3\xb2piques sovint es potencia utilitzant tincions histol\xc3\xb2giques. La histologia \xc3\xa9s una eina essencial de la biologia i la medicina. Parteix de la base que les c\xc3\xa8l\xc2\xb7lules tendeixen a agrupar-se per formar aquests teixits.\n_START_SECTION_\nHistologia vegetal\n_START_PARAGRAPH_\nLa histologia vegetal \xc3\xa9s la part de la biologia que estudia l\'estructura microsc\xc3\xb2pica dels teixits vegetals. Aquesta ci\xc3\xa8ncia es va constituir al segle XIX, amb el perfeccionament del microscopi. Es recolza en la citologia, que \xc3\xa9s l\'estudi de la c\xc3\xa8l\xc2\xb7lula viva. La planta \xc3\xa9s constitu\xc3\xafda per diferents teixits cadascun amb una funci\xc3\xb3 espec\xc3\xadfica: de tipus fonamental, de protecci\xc3\xb3, de sosteniment, i de conducci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nLes primeres investigacions histol\xc3\xb2giques foren possibles a partir de l\'any 1600, quan es va incorporar el microscopi als estudis anat\xc3\xb2mics. Marcello Malpighi \xc3\xa9s el fundador de la histologia i el seu nom est\xc3\xa0 encara lligat a diverses estructures histol\xc3\xb2giques, com els corpuscles de Malpighi o els tubs de Malpighi. En 1665 es descobreix l\'exist\xc3\xa8ncia d\'unitats petites dins dels teixits, rebent la denominaci\xc3\xb3 de c\xc3\xa8l\xc2\xb7lules. En 1830, acompanyant les millores que s\'introdueixen a la microsc\xc3\xb2pia \xc3\xb2ptica, s\'aconsegueix distingir el nucli. En 1838 s\'introdueix el concepte de la teoria cel\xc2\xb7lular. En els anys seg\xc3\xbcents Rudolf Virchow introdueix el concepte que tota c\xc3\xa8l\xc2\xb7lula s\'origina d\'una altra c\xc3\xa8l\xc2\xb7lula (omnis cellula e cellula). La introducci\xc3\xb3 de nous aven\xc3\xa7os t\xc3\xa8cnics ha perm\xc3\xa8s en els darrers anys enormes progressos en la investigaci\xc3\xb3 histol\xc3\xb2gica. Entre ells cal destacar la microsc\xc3\xb2pia electr\xc3\xb2nica, la immunohistoqu\xc3\xadmica i la t\xc3\xa8cnica d\'hibridaci\xc3\xb3 in situ. Les t\xc3\xa8cniques recents sumades a les noves investigacions han donat pas al sorgiment de la biologia cel\xc2\xb7lular.'